بو قزئت حاقیندا ایران تاریخچیسی، پوبلیسیستی و حوقوقشوناسی احمد کسروی مشروطه تاریخینه حصر ائتدیگی اثرینده بیر سیرا معلوماتلار وئریر. بئله کی، قزئت ایسلامیّه‌چیلرین، خوصوصیله میرهاشم دوه‌چی‌نین مطبوع اورقانی اولموشدور. احمد کسروی قزئتین آدی‌نین تاریخچه‌سی ایله باغلی بئله یازیر: "' دئییلنلره گؤره بیر گون میرهاشم موجاهیدلردن بیری طرفیندن سوء-قصده معروض قالیر. میرهاشم اؤلمه‌سه‌ده، سوء-قصد ائدن موجاهید حبس اولونور. میرهاشمین جاسوسلاری طرفیندن سوء-قصدچی‌یه قارشی آپاریلمیش ایستینطاق قزئتده اؤز عکسینی تاپمیشدیر. محرمین 10-جو گونوندن سونرا همین محلّه‌ده (دوه‌چی) تورکجه رعیتدن اولان بیر شخصین ملا ایله آپاردیغی سوال-جاوابدان بحث ائدن بیر قزئت بوراخیلماغا باشلادی. دیالوقداکی شخصین قارشی طرفه «ملا عمی» دئیه موراجیعت ائتدیگیندن قزئت ده همین آدلا آدلاندیریلدی. '"تبریز تورکلری‌نین لهجه‌سینده یازیلان بو قزئتده میرهاشمین جمعیت نوماینده‌لیگینه سئچیلمه‌مه‌سیندن دوغان اینجیکلیک جمعیته باشقالاریندان داها چوخ واخت صرف ائدیب مشغول اولدوغو فیکری آشیلانیر و بو کیمی مسله‌لر یئر آلیردی. قزئتده درج اولونان یازیلاردا داها چوخ موجاهیدلرین باشچیلارینا و حرکات رهبرلرینه قارشی هوجوما کئچیلیردی. بئله شخصلردن بیری هئچ بیر ضعیف نؤقطه‌سینی تاپا بیلمه‌دیکلری گیزلی تبریز مرکزی نین رهبری علی موسیو ایدی. آخیردا موسیو لقبینی اساس توتاراق اونون مذهبسیز اولدوغونو، بو سببدن ده، بئله بیر لقب گؤتوردوگونو بیلدیریرلر.